C 323/94
DA
Den Europæiske Unions Tidende
26.8.2022
5.3.5.
Samtidig kræver en effektiv håndhævelse af forbuddet mod ulovlige stoffer en effektiv indsats på et helt grundlæggende samfundsniveau, så narkotikamisbrugere ikke lades i stikken, men støttes til at vælge ikke at begynde at tage stoffer igen.
Til trods for at der bruges flere offentlige midler på bekæmpelse af narkotikahandel, er der stadig enorme problemer forbundet med at hjælpe misbrugere ud af deres misbrug.
EUDA bør derfor, under hensyntagen til EU-medlemsstaternes bedste praksis, i højere grad arbejde med de psykiske årsager til narkotikamisbrug.
5.3.6.
En global og regional tilgang til narkotikamarkedet i EU kræver sporing og tæt overvågning af udviklingen af fremstilling af narkotika og ulovlige stoffer i regioner, der normalt udgør en risiko, såsom Sydamerika, Afghanistan, Afrika, Kina, Tyrkiet og det vestlige Balkan.
De organiserede kriminelle gruppers aktive og konstant skiftende rolle med at ændre dynamikken omkring udbuddet af og handelen med narkotika kræver en vedvarende og koordineret indsats af alle relevante organer — især dem, der beskæftiger sig med retshåndhævelse og grænsekontrol på internationalt plan.
Kun et tæt samarbejde kan bidrage til at kortlægge narkotikaruter for effektivt at lukke dem ned. 5.4.
Nationale kontaktpunkter 5.4.1.
De nationale kontaktpunkters rolle og opgaver bør udvides.
Der er stor forskel på arbejdet i de enkelte EU-medlemsstaters nationale kontaktpunkter.
Visse nationale kontaktpunkter varetager opgaver inden for oplysning, analyse, videnskabelig forskning, ekspertbistand og publikationsaktiviteter.
De primære formål med de nationale kontaktpunkters aktiviteter bør omfatte mere metodisk overvågning, standardiseret dataindsamling, evaluering og klassificering samt behandling, lagring, analyse og formidling af oplysninger om narkotikaefterspørgsel og -udbud i EU.
De nationale kontaktpunkter bør udvikle narkotikapolitikker og målrettede tiltag på området.
De bør arbejde med formidling af oplysninger, støtte de nationale regeringers aktiviteter og bidrage til at udforme medlemsstaternes politikker inden for narkotika og narkotikamisbrug.
5.4.2.
De nationale kontaktpunkter er afgørende for, at EUDA effektivt og hurtigt kan handle i henhold til sit nye mandat.
Kun et stærkere og velkoordineret netværk af nationale kontaktpunkter kan indberette relevante oplysninger, ikke blot med tilbagevirkende kraft, men vigtigst af alt om fremkomsten af nye skadelige stoffer, opsporing og identificering heraf, mulige distributionskanaler osv.
Eftersom dette kræver, at der opbygges omfattende laboratoriekapacitet, bør regionale sammenslutninger og klynger fremmes og fordeles i højrisikoområder, f.eks. ved EU's ydre grænser, tæt på typiske narkotikaruter osv.
5.4.3.
De nationale kontaktpunkter bør støttes og så effektivt som muligt udrustes med fælles retningslinjer og metoder, så de kan indsamle sammenlignelige data og indikatorer.
Dette skal være udgangspunktet for at skifte fokus over på sikkerhedsspørgsmål frem for udelukkende at bekæmpe udbredelsen af narkotika og ulovlige stoffer.
5.4.4.
Medlemsstaterne bør tilskyndes til at give de nationale kontaktpunkter flere ressourcer, herunder oplysninger, teknologi og finansiering.
De bør gøre en stor indsats for at hjælpe de nationale kontaktpunkter med at opbygge deres kapacitet til at varetage det nye, udvidede mandat og spille en større rolle.
5.4.5.
Det skal bemærkes, at EUDA — ud over at etablere lokale mekanismer til bekæmpelse af misbrug — i samarbejde med medlemsstaterne bør opbygge nationale samarbejdsordninger med det formål at etablere og bidrage til fælles støtteprogrammer for befolkningsgrupper, der risikerer at komme ud i et misbrug.
Kun et stærkt sammenhold i lokalsamfundet kan bidrage til at reducere narkotikamisbrug.
Som et eksempel på sådanne løsninger, der allerede har skabt positive resultater, kan EUDA bruge de løsninger, som den portugisiske regering allerede har gennemført.
5.4.6.
EØSU mener, at de nationale kontaktpunkters rapporteringssystemer kan forbedres, så der ikke investeres yderligere tid og ressourcer i dobbeltrapportering — på nuværende tidspunkt skal de nationale kontaktpunkter nemlig både rapportere til det kommende EUDA og FN.
Bruxelles, den 18. maj 2022.
Christa SCHWENG Formand for Det Europæiske Økonomiske og Sociale Udvalg